**НАРОДНО ЧИТАЛИЩЕ „ВАСИЛ ЛЕВСКИ 1927” С.ЧЕРНООК**

**e-mail:** [**n4vlevski@abv.bg**](mailto:n4vlevski@abv.bg) **телефони:Председател 0897267010 Секретар 0884825560**

**ОТЧЕТ**

**ЗА ДЕЙНОСТТА НА НАРОДНО ЧИТАЛИЩЕ „ВАСИЛ ЛЕВСКИ-1927”**

**С.ЧЕРНООК,ВАРНЕНСКА ОБЛАСТ – ЗА 2022 Г.**

Изтече 2022 година и по силата на Закона за народните читалища, читалищното настоятелство на НЧ „Васил Левски-1927” с. Черноок, отчита дейността на читалището пред общото събрание.

През изминалата 2022 г. нашето читалище работи в следните Основни направления :

1.Осигуряване на устойчива подкрепа на читалището за реализирането на основната му дейност и развитието на съвременни форми на работа.

2.Разширяване обхвата на дейността на читалището в обществено значими сфери, като социалната и информационно-консултантската.

3.Поддържане и обогатяване на материално техническата база и собственост на читалището

4.Честване на 95-годишния юбилей на читалището

Според финансовите възможности, специфичните особености на местното население и капацитетът на читалищното настоятелство бяха извършени следните дейности по споменатите направления:

**1.Осигуряване на устойчива подкрепа на читалището за реализирането на основната му дейност и развитието на съвременни форми на работа.**

Читалището не е кандидатствало по проекти ,касаещи основната му дейност. Секретарят и членовете на читалищното настоятелство не са участвали в организирани обучения семинари, кръгли маси, дискусии, работни срещи по проблемите на читалищата с цел повишаване компетенциите на работещите в тях;

Секретарят и читалищното настоятелство все още не успяват да превърнат читалището В място за общуване и контакти на всички възрасти от населението, а оттук не е изпълнена и другата цел поставена за реализация през годината - повишаване ролята на читалището за социална и културна интеграция на различните социални и етнически общности

**БИБЛИОТЕЧНА ДЕЙНОСТ**

Дейността на библиотеката през 2022 г. ще включваше:

Попълване и обогатяване на библиотечния фонд на читалищната библиотека чрез закупуване на нова литература, , дарителски кампании, и други ;През годината са закупени 56 тома нова литература. Извършена е инвентаризация на фонда, новите книги са обработени и описани. Заслуга за това има председателят на настоятелството – Вилдан Алиева. Извършва се доставка на книги по домовете на читателите. Трябва да отбележим, че читателите през годината са предимно възрастни хора. Млади хора и ученици почти няма.

Слаба е работата на библиотекаря по повишаване на читателския интерес – няма информация за новите книги, не се проведоха плануваните срещи с местни автори съвместно с други читалища от общината-

**ХУДОЖЕСТВЕНО-ТВОРЧЕСКА ДЕЙНОСТ:**

За голямо съжаление художествено творческата дейност замира. Самодейните състави работят епизодично, самодейците остаряха, а нови попълнения няма. Ако ръководството на читалището и членовете на читалището/общо събрание/ не набележат мерки за решаване на този проблем, в село Черноок самодейни състави няма да има, а това означава, че традицията на селото да поддържа своята самобитна идентичност ще умре.

Приет беше годишен културен календар на читалището за 2022 г. , утвърден от читалищното настоятелство и приет на общо събрание. Заложените в него дейности са обвързани с бюджета за годината

През 2022 година бяха проведени следните инициативи и мероприятия: Читалището организира отбелязването на общоселски местни празници- Бабинден, Трифон Зарезан, Баба Марта -Ден на самодееца, Осми март, Нова година. През 2022 г. ни гостува известен готвач от поредицата „Мастър шеф“. Възстановен бе обичаят „Зажънване“, който се изпълнява съвместно със ЗК „Извор“ в с. Черноок. Читалището е основен организатор на Гергьовден /Хедерлез, който е празник на селото. През 2022 г. бе отбелязан 95-годишния юбилей на читалището. Празникът бе посетен от много хора, от ръководството на Община Провадия, от политически лидери, бивши самодейци и деятели на НЧ „В.Левски1927“.

През годината ,макар и по-скромно бяха отбелязани рождението и обесването на Васил Левски – патрон на читалището. По традиция се отбелязват с различни инициативи Националният празник на България, Денят на съединението и Денят на народните будители.

Към читалището е сформиран кръжок „Добра домакиня“, където жени от селото споделят своите готварски умения и интереси. Клубът е организатор на изложбите: Шарено яйце и Най-вкусен козунак./за Великден/.

**КРАЕВЕДСКА ДЕЙНОСТ:**

През 2022 г. се извърши инвентаризация, почистване на музейната сбирка и обработване на музейните експонати. Самата краеведска дейност бе слаба – не се събраха нови материали – описания на обичаи, песни, снимки, записване на истории. Населението на Черноок е застаряващо и един по един си отиват хората, които могат да разкажат за времето ,в което са живели, з а тогавашния бит и културни традиции.

**УПРАВЛЕНИЕ НА ЧОВЕШКИТЕ РЕСУРСИ**

Читалището получава държавна субсидия за 1,5 щатни бройки. Реално заета е 1/една/ бройка- на секретар-библиотекар. Останалите дейности: художествен ръководител, корепетитор, счетоводител - се осигурят чрез граждански договори./договори за услуга/.

През изминалата 2022 г. секретар-библиотекаря и членовете на Читалищното настоятелство не са участвали в семинари и други обучителни форми.

**ЧЕСТВАНЕ НА 95-ГОДИШНИЯ ЮБИЛЕЙ НА ЧИТАЛИЩЕТО**

През 2022 г. читалището отбеляза своя 95 –годишен юбилей .във връзка с това бе обновен надписът/слогън на читалището, който е поставен на фасадата на сградата- Родното място не забравяй, обичаите си не оставяй.“

Издирени бяха дългогодишни самодейци и деятели на читалището, които вече не живеят в селото, бяха поканени на тържеството и удостоени с почетна грамота и подаръци. Във фоайето на читалището бе организирана фотоизложба за дейността през годините.

Самият юбилей бе честван на Гергьовден/Хедерлез, когато е Празникът на селото. На площада бе изнесен юбилеен концерт с участието на наши изпълнители и изпълнители от други гостуващи читалища.

По повод на юбилея ръководството на общината в лицето на кмета удостои председателя на читалището с юбилейна грамота и връчи на читалището подаръци.

За финансирането на празника, читалището получи дарение и допълваща общинска субсидия.

**2.Разширяване обхвата на дейността на читалището в обществено значими сфери, като социалната и информационно-консултантската.**

**СОЦИАЛНА ДЕЙНОСТ:**

През изтеклата година бяха реализирани станалите вече традиционни акции за набиране на помощи за семейства и деца в неравностойно положение, които се провеждат през месеците септември и декември.-В тях участват и доброволци, които заедно с представители на читалищното настоятелства посещават домовете на хората , за да предоставят събраните помощи. При акциите за набиране на помощи си сътрудничим с кметското наместничество.

Тъй като с. Черноок е отдалечено от общинския център на 25 км. , а седалището на личния лекар на населението в селото е на близо 20 километра, читалището извършва няколко социални услуги – два пъти в месеца извършва закупуване и доставка на лекарства на възрастни хора, закупуване и доставка на най-необходимите продукти, които липсват в селото.

За съжаление информационно-консултантската дейност бележи застой. Услугите, които трябва да предлага читалището са свързани с интернет и компютърната конфигурация. Неща, на които не се обръща достатъчно внимание от страна на щатния служител и читалищното настоятелство. Макар, че бяха заложени в бюджета за годината – те не се осъществиха.

За трета поредна година читалището продължи с инерцията, да не предприема нови форми на работа. Съвсем сериозно трябва да се обърне внимание на услугите за населението, свързаните с достъп до информация, предоставяне на Интернет, допълнителна образователна и социална дейност. Наличната техника от компютър и копирна техника е вече амортизирана и остаряла и позволява да се извършват само определени услуги. Закупуването постоянно на консумативи за техниката е ограничено. Същото е положението и с ползването на интернет. Необходимо е читалищното настоятелство в кратки срокове да се справи с този проблем чрез закупуването на нова компютърна конфигурация. Старият компютър може да се използва за работа в библиотеката.

**3.Поддържане и обогатяване на материално техническата база и собственост на читалището**

Сградата на НЧ „Васил Левски-1927”с.Черноок е публична общинска собственост предоставена на читалището за стопанисване. Независимо от двата частични ремонта, които бяха направени, през последните години, покривната конструкция се нуждае от основен ремонт.

През последните 10-15 години не е закупувано ново обзавеждане в читалището.

Плануваните: частична подмяна на дограмата с PVC и поставяне на информационно табло, както и закупуването на нова компютърна конфигурация не са осъществени.

**Финансиране и управление**

Според Механизма на Министерството на културата за разпределение на финансовите средствата за читалищата, всяка година се определят държавни стандарти- средства, които се обвързват с т.н. щатни бройки. Както е известно, читалището през последните няколко години не е получавало пълния размер на стандарта, защото има въведена точкова система за оценка от страна на общината/ по ЗНЧ/.За своята дейност читалището не получава от най-високите оценки, а се движи някъде по средата – в трета група от общо четири групи.

Субсидията в основната си част се изразходва за трудово възнаграждение на единствения щатен служител и осигуровките към заплатата. Заплащането не е високо – следва се минималната работна заплата за страната Така за трудово възнаграждение се отделя около 70 % от субсидията. Останалите 30% от субсидията се използват за дейност – организиране и провеждане на мероприятия: празници, чествания, изложби и др. както и за поддръжка- за текущи ремонти, поставяне на табели, издръжка – ток, вода, отопление. Средствата се изразходват икономично./Подробното изразходване на средствата е отразено във финансовия отчет/.

**Организационна дейност**

През изминалата година читалищното настоятелство е провело общо 4 заседания , на които са обсъдени организационни, финансови въпроси, както и опазване и поддържане на материалната база, честването на 95-годишния юбилей.

Проведени са две общи събрания: за приемане на финансовия отчет и отчета за дейността на читалището за 2022 г. и приемане на насоките и културния календар за 2023 г.

През годината читалищното ръководство, както и щатния служител не са участвали в обучения и квалификации.

Отчитаме ,че работата на настоятелството и проверителната комисия не е била достатъчно активна, за да промени ситуацията на застой и отлив на младите хора.

През настоящата 2023 г. в работата на читалището е необходимо да се акцентира върху:

* Подобряване работата със самодейните състави
* Извършване на ремонт на покривната конструкция
* Извършване на промени в организационната структура и дейност за превръщане на читалището в място за всеки
* Подобряване на материално –техническата база
* Повишаване капацитета на работещите в читалището

Уважаеми членове на читалището,

Уважаеми гости на събранието,

Отново се обръщаме към Вас - Имаме нужда от млади хора, които да поемат щафетата. Имаме нужда от финансови средства за да опазим и съхраним постигнатото. Имаме нужда от Вашето разбиране, че читалището заема важно място в обществения и културен живот на нашето село.

Приемаме всяка позитивна критика, всяка инициатива и предложение, която може да бъде живец за нашата дейност. Ще работим за промени в дейността на читалището – организационни, кадрови и финансови, които да доведат до положителни промени. Време е всеки от нас да спре да бъде само наблюдател и критикуващ, а да стане активно участващ в опазването на родното ни село и неговите културни традиции - не само на думи ,но и на дела.

Председател

На Читалищното настоятелство

На НЧ „Васил Левски-1927”

………………………….

Вилдан Юмерова

*Отчетът е приет на редовно общо отчетно събрание на читалището – 11.03.2023 г.*